Il-kandidat għall-Kap tal-Partit Nazzjonalista Adrian Delia qal li jekk jiġi elett Kap tal-Partit Nazzjonalista wara l-elezzjoni ta’ nhar is-Sibt li ġej, se jkun qiegħed imexxi Oppożizzjoni li se tkun qed iżżomm il-Gvern responsabbli għall-għemil tiegħu. Adrian Delia qal li bħala Kap tal-PN se jmexxi Oppożizzjoni li se żżomm lill-Gvern tal-Labour responsabbli għal kull impjieg li qed jintilef minħabba n-nepotiżmu. Qal li ltaqa’ ma’ bosta ħaddiema li tilfu l-benefiċċji tal-overtime u allowances sempliċiment għax inqabżu minn xi ħadd tal-qalba. Dawn il-ħaddiema kemm Nazzjonalisti u kemm Laburisti m’għandhom lil ħadd min jimbuttahom, u qal li jekk jingħata l-fiduċja hu, flimkien ma’ sħabu, se jkunu t-tarka ta’ dawn il-ħaddiema. Delia qal wkoll li hu jrid imexxi oppożizzjoni li żżomm lill-Gvern responsabbli għal kull familja li ma tistax tlaħħaq ma l-ispejjeż tal-ħajja sal-aħħar tax-xahar, minħabba li l-paga mhux isservihom. Qal li se jżomm lil-Gvern Laburista responsabbli wkoll għal fatt li koppji żgħażagħ ma jistgħux jikkwalifikaw biex jieħdu loan biex jixtru l-propjetà fejn se jrabbu il-familja tagħhom u dan kollu għaliex il-kundizzjonijiet tax-xogħol tagħhom qed kull ma jmur jitnaqqru. Qal li l-Oppożizzjoni se żżomm lill-Gvern responsabbli wkoll għat-tnawwir tal-valuri fis-soċjetà minħabba l-korruzzjoni istituzzjonalizzata. Saħaq li se jżomm lil-Gvern responsabbli għal kull Għawdxi u Għawdxija li qed ikollhom jitilqu minn Għawdex biex jaħdmu u qed ifittxu djar f’Malta b’konsegwenza li l-ekonomija Għawdxija staġnat. Fl-aħħarnett il-kandidat għall-Kap tal-Partit Nazzjonalista Adrian Delia qal li jrid li imexxi Oppożizzjoni li tiġġieled għall-weġgħat tan-nies, kkawżati minn dan il-Gvern Laburista minħabba li l-inkompetenza, il-korruzzjoni u l-arroganza ħakmuh.